अठारहवीं सदी में सम्पूर्ण भारत में सामाजिक, आर्थिक, राजनीतिक व सांस्कृतिक परिवर्तन तेजी से हो रहे थे, साथ ही यह मध्यकाल से आधुनिक काल मेंं स्थानान्तरण का भी दौर था। अठारहवीं सदी में जहाँ एक तरफ मुगल साम्राज्य अपने विघटन की और अग्रसर था, वहीं दूसरी तरफ तत्कालीन परिस्थितियों ने नये स्वतन्त्र तथा अर्द्ध-स्वतन्त्र राज्यों के उदय को भी बढ़ावा दिया। इसके साथ ही बाहरी आक्रमणों ने मुगल सत्ता को खोखला ही नहीं किया, अपितु कई स्वतन्त्र क्षेत्रीय शक्तियाँ – अवध, हैदराबाद, बंगाल, मेवाड़, मारवाड़, मराठों आदि के उदय का मार्ग प्रशस्त किया।